ai4bharat/Pralekha huggingface dataset:
குடியரசுத் தலைவர் செயலகம்
மாணவர்களின் உள்ளார்ந்த திறமைகளை ஒன்றிணைக்கும் முக்கிய பொறுப்பு ஆசிரியர்களின் வசம் உள்ளது: குடியரசுத் தலைவர்
மாணவர்களின் உள்ளார்ந்த திறமைகளை ஒன்றிணைக்கும் முக்கிய பொறுப்பு ஆசிரியர்களின் வசம் உள்ளது; ஆளுகை, சமூகம் மற்றும் தேசத்தை கட்டமைப்பவராக சிறந்த ஆசிரியர் செயல்படுகிறார் என்று குடியரசுத் தலைவர் திரு ராம் நாத் கோவிந்த் கூறியுள்ளார். ஆசிரியர் தினத்தை முன்னிட்டு நாடு முழுவதும் உள்ள 44 ஆசிரியர்களுக்கு தேசிய விருதுகளைக் காணொலி வாயிலாக வழங்கும் நிகழ்ச்சியில் இன்று அவர் இவ்வாறு தெரிவித்தார்.
விருது பெற்ற ஆசிரியர்களுக்குப் பாராட்டு தெரிவித்த குடியரசுத் தலைவர், எதிர்கால தலைமுறையினர் தகுதி வாய்ந்த ஆசிரியர்களின் கைகளில் பாதுகாப்பாக இருப்பார்கள் என்ற தனது நம்பிக்கையை இதுபோன்ற ஆசிரியர்கள் வலுப்படுத்துவதாகக் கூறினார். ஒவ்வொருவரின் வாழ்விலும் ஆசிரியர்கள் மிக முக்கிய பங்கு வகிப்பதாகக் குறிப்பிட்ட திரு ராம் நாத் கோவிந்த், மக்கள் தங்கள் ஆசிரியர்களை வாழ்நாள் முழுவதும் நினைவு கூர்வார்கள் என்றும், அன்பு மற்றும் அர்ப்பணிப்புடன் மாணவர்களை வளர்க்கும் ஆசிரியர்கள், அவர்களுக்கான உரிய மரியாதையை எப்போதும் பெறுவார்கள் என்றும் தெரிவித்தார்.
சிறந்த எதிர்காலத்திற்கு மாணவர்களை ஊக்கப்படுத்தவும், அவர்களது விருப்பங்களை பூர்த்தி செய்யவும் ஆசிரியர்கள் மாணவர்களுக்கு எழுச்சியூட்ட வேண்டும் என்று குடியரசுத் தலைவர் வலியுறுத்தினார்.
மாணவர்களிடையே பாடத்தில் ஆர்வம் ஏற்படத் தூண்டுவது ஆசிரியர்களின் கடமை என்றார் அவர். ஒவ்வொரு மாணவரிடமும் பிரத்தியேக திறமைகள், திறன்கள், சமூகப் பின்னணி மற்றும் சூழல் உள்ளது என்பதைக் கருத்தில் கொண்டு ஆசிரியர்கள் சிறப்பு கவனம் செலுத்த வேண்டும் என்று அவர் கேட்டுக்கொண்டார். எனவே, அதுபோன்ற குழந்தையின் சிறப்பு தேவைகள், விருப்பங்கள் மற்றும் திறன்களின் அடிப்படையில் ஒட்டு மொத்த வளர்ச்சியில் கவனம் செலுத்தப்பட வேண்டும் என்றார் அவர்.
கடந்த ஒன்றரை ஆண்டுகளில் கொரோனா தொற்று நெருக்கடியின் காலகட்டத்தில் பள்ளிகள் மற்றும் கல்லூரிகள் இயங்காதபோதும் குழந்தைகளின் கல்வியைத் தொடர ஆசிரியர்கள் குறுகிய காலத்தில் மின்னணு தளங்களை உபயோகிப்பது குறித்து கற்றுக்கொண்டு கற்பித்தலைத் தொடர்ந்து மேற்கொண்டனர். கடந்த ஆண்டு அமல்படுத்தப்பட்ட தேசியக் கல்வி கொள்கை, சர்வதேச அறிவுசார் வல்லரசாக இந்தியாவை உருவாக்குவதை நோக்கமாகக் கொண்டிருப்பதாக குடியரசுத் தலைவர் கூறினார்.
மத்திய கல்வி அமைச்சர் திரு தர்மேந்திர பிரதான், இணை அமைச்சர் திருமதி அன்னபூர்ணா தேவி உள்ளிட்டோர் இந்த நிகழ்ச்சியில் கலந்து கொண்டார்கள்.
முன்னதாக முன்னாள் குடியரசுத் தலைவர் டாக்டர் சர்வபள்ளி ராதாகிருஷ்ணனின் பிறந்த நாளை முன்னிட்டு குடியரசுத் தலைவர் அவருக்கு மரியாதை செலுத்தினார். குடியரசுத் தலைவர் மாளிகையில் வைக்கப்பட்டிருந்த டாக்டர் ராதாகிருஷ்ணனின் உருவப்படத்திற்கு குடியரசு தலைவர் மற்றும் மாளிகையின் அதிகாரிகள் மலர் தூவி மரியாதை செலுத்தினார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1752260
-----
(Visitor Counter : 343
பிரதமர் அலுவலகம்
இலவச தொலைக்காட்சி வரிசையில் தங்கள் சொந்த மாநிலத்திற்கான தொலைக்காட்சி அலைவரிசையைப் பெற்ற மக்களை பிரதமர் பாராட்டினார்
முதல் முறையாக இலவச தொலைக்காட்சித் தொகுப்பில் தங்கள் சொந்த மாநிலங்களுக்குரிய தொலைக்காட்சி அலைவரிசைகளை பெற்ற மக்களுக்கு பிரதமர் திரு. நரேந்திர மோடி பாராட்டுதல்களைத் தெரிவித்தார்.
“இலவச தொலைக்காட்சித் தொகுப்பின் மூலம் பிரசார் பாரதி நிறுவனம் மேலும் 11 மாநிலங்களுக்கான தொலைக்காட்சி அலைவரிசைகளை செயற்கைக்கோள் கட்டுப்பாட்டிற்குள் கொண்டுவந்துள்ளது குறித்து மிகவும் மகிழ்ச்சி அடைகிறேன்.” இதில் வடகிழக்குப் பகுதியைச் சேர்ந்த ஐந்து மாநிலங்களுக்கான தொலைக்காட்சி அலைவரிசைகளும் அடங்கும். மண்டல அளவில் கலாச்சாரங்களை வலுப்படுத்துவதோடு, அந்தப் பகுதிகளின் எதிர்பார்ப்புகளையும் நிறைவேற்றுவதில் இந்த தொலைக்காட்சி அலைவரிசைகள் பெரும்பங்கு வகிக்கும்.
முதல் முறையாக தங்களுக்கென பிரத்யேக தொலைக்காட்சி அலைவரிசைகளை பெறுவதற்காக சட்டிஸ்கர், ஹரியானா, கோவா, ஹிமாச்சல பிரதேசம், ஜார்க்கண்ட், மணிப்பூர், மேகாலயா, மிசோரம், நாகாலாந்து, திரிபுரா, உத்தராகண்ட் ஆகிய மாநில மக்களுக்கு வாழ்த்துக்கள்!” என பிரதமர் தெரிவித்தார்.
வணிகம் மற்றும் தொழில்துறை அமைச்சகம்
11 ஆண்டுகளில் முதல் முறையாக இந்தியாவில் உள்நாட்டு காப்புரிமை விண்ணப்பங்கள் தாக்கல் எண்ணிக்கை சர்வதேச காப்புரிமை தாக்கலை விட ஜனவரி் – மார்ச் 2022 காலத்தில் அதிகரித்துள்ளது
டிபிஐஐடி-ன் தொடர் முயற்சிகளுக்கு திரு பியூஷ் கோயல் பாராட்டு
இந்தியா மற்றொரு சாதனையை காப்புரிமை தாக்கலில் நிகழ்த்தியுள்ளது. கடந்த 11 ஆண்டுகளில் முதல் முறையாக இந்தியாவில் காப்புரிமை விண்ணப்பங்கள் தாக்கல் எண்ணிக்கை, 2022 ஜனவரி முதல் மார்ச் மாதத்துடன் முடிவடைந்த காலாண்டில், சர்வதேச காப்புரிமை தாக்கலின் எண்ணிக்கையை விட அதிகரித்துள்ளது. மொத்தம் தாக்கல் செய்யப்பட்ட 19,796 விண்ணப்பங்களில் 10,706 விண்ணப்பங்கள் இந்தியாவைச் சேர்ந்தவையாகும். 9090 விண்ணப்பங்கள் இந்தியாவைச் சேராதோர் தாக்கல் செய்தவை.
தொழில் மற்றும் உள்நாட்டு வர்த்தக மேம்பாட்டுத்துறை டிபிஐஐடி இந்த விஷயத்தில் மேற்கொண்ட தொடர் முயற்சிகளை மத்திய வர்த்தகம் மற்றும் தொழில், நுகர்வோர் விவகாரம், பொது விநியோகம் மற்றும் ஜவுளித்துறை அமைச்சர் திரு பியூஷ் கோயல் பாராட்டியுள்ளார். அறிவுசார் சொத்துரிமையை வலுப்படுத்துவதில் டிபிஐஐடி மேற்கொண்ட முயற்சிகளின் பலனாக அறிவுசார் சொத்துரிமை கோரி தாக்கல் செய்யப்பட்ட விண்ணப்பங்களின் எண்ணிக்கை பெருமளவில் அதிகரித்துள்ளது. உலக புத்தாக்க குறியீடு தரவரிசையில் முதல் 25 நாடுகளின் பட்டியலில் இந்தியா இடம் பெற வேண்டும் என்ற லட்சியத்தை நெருங்கியிருப்பதாக அவர் கூறியுள்ளார்.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1815852
ஜல்சக்தி அமைச்சகம்
ஜல் ஜீவன் திட்டத்தின் கீழ் ஜார்கண்டின் குடிநீர் விநியோக திட்டங்களுக்கு ரூ 9,544 கோடி ஒப்புதல்
ஜல் ஜீவன் இயக்கத்தின் கீழ் ஜார்கண்டிற்கான 315 குடிநீர் திட்டங்களுக்கு ரூ 9,544 கோடி ஒப்புதல் அளிக்கப்பட்டுள்ளது. இந்த திட்டங்கள் மூலம் மாநிலத்தின் 4,424 கிராமங்களில் உள்ள சுமார் 8 லட்சம் கிராமப்புற குடும்பங்களுக்கு குடிநீர் வசதி பெறுவார்கள். .
ஆகஸ்ட் 15, 2019 அன்று, ஜல் ஜீவன் திட்டம் தொடங்கப்பட்ட போது, ஜார்க்கண்டில் 3.45 லட்சம்  கிராமப்புற வீடுகளுக்கு மட்டுமே குழாய் மூலம் நீர் விநியோகம் இருந்தது. 28 மாதங்களில், கொவிட்-19 பெருந்தொற்று மற்றும் பொதுமுடக்க இடையூறுகளுக்கு இடையிலேயும், 6.73 லட்சம்  வீடுகளுக்கு குழாய் மூலம் நீர் இணைப்பை மாநிலம் வழங்கியுள்ளது.
இன்றைய நிலவரப்படி, மாநிலத்தில் உள்ள 59.23 லட்சம் கிராமப்புற குடும்பங்களில், 10.18 லட்சம்  வீடுகளில் குழாய் மூலம் நீர் விநியோகம் செய்யப்படுகிறது.
ஜல் ஜீவன் திட்டத்தின் கீழ், கிராமப்புற வீடுகளுக்கு குழாய் நீர் விநியோகத்தை வழங்குவதற்காக எடுக்கப்பட வேண்டிய திட்டங்களைப் பரிசீலிக்கவும் ஒப்புதல் அளிக்கவும் மாநில அளவிலான திட்ட அனுமதிக் குழு அமைப்பக்கபட்டுள்ளது.
மத்திய அமைச்சர் திரு கஜேந்திர சிங் ஷெகாவத், ஜார்கண்டிற்கு இந்த ஆண்டு ரூ. 2,479.88 கோடியை ஒதுக்கீடு செய்துள்ளார். இது கடந்த ஆண்டு ஒதுக்கீட்டை விட நான்கு மடங்கு அதிகமாகும். 2024-ம் ஆண்டுக்குள் ஒவ்வொரு கிராமப்புற வீட்டிலும் குழாய் மூலம் நீர் வழங்குவதற்கு மாநிலத்திற்கு முழு ஆதரவை வழங்க அவர் உறுதி அளித்தார். இதுவரை, ஜார்கண்டிற்கு ரூ. 512.22 கோடி ஏற்கனவே விடுவிக்கப்பட்டுள்ளது.
மேலும் தகவல்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1786548
அறிவியல் மற்றும் தொழில்நுட்பத்துறை
விரைவில் வருகிறது அறிவியல், சமூகம் இடையே தொடர்பை ஏற்படுத்தும் புதிய கொள்கை
அறிவியல் மற்றும் சமூகத்தின் இடையே தொடர்பை ஏற்படுத்த அறிவியல் சார்ந்த சமூக பொறுப்புத் தன்மை குறித்த கொள்கை விரைவில் கொண்டுவரப்பட இருப்பதாக அறிவியல் மற்றும் தொழில்நுட்பத் துறை செயலாளர் பேராசிரியர் அசுதோஷ் சர்மா கூறியுள்ளார். உலக அறிவியல் தினத்தை முன்னிட்டு ஏற்பாடு செய்யப்பட்டிருந்த இணைய கருத்தரங்கில் பேசிய அவர் இதனைத் தெரிவித்தார்.
“அறிவியல் மற்றும் சமூகத்தை இணைப்பதன் மூலம் அமைதி மற்றும் வளர்ச்சிக்கான முக்கிய தூணாக அறிவியல் மற்றும் தொழில்நுட்பத்தை மேம்படுத்த முடியும். அறிவியல் சார்ந்த தகவல்களை பெருவாரியான மக்களைக் கொண்ட சமூகத்துக்கு கொண்டு செல்வது மிகப்பெரும் சவாலாக உள்ளது. அனைத்து தரப்பு மக்களுக்கும் அறிவியல் குறித்த தகவல்கள் சென்று அடைவதன் மூலம் அமைதி மற்றும் மேம்பாட்டுக்கான முக்கிய காரணியாக இது விளங்கும்”, என்று அவர் கூறினார். ஐக்கிய நாடுகள் கல்வி, அறிவியல் மற்றும் கலாசார நிறுவனமான யுனெஸ்கோ மற்றும் அறிவியல் மற்றும் தொழில்நுட்பத் துறை ஆகியவை இணைந்து அமைதி மற்றும் மேம்பாடு குறித்த உலக அறிவியல் தின இணைய கருத்தரங்கிற்கு ஏற்பாடு செய்திருந்தது.
அறிவியல் மற்றும் தொழில்நுட்பத்தில் சமத்துவம் மற்றும் பன்முகத் தன்மையின் முக்கியத்துவம் குறித்து பேசிய பேராசிரியர் சர்மா, அறிவியல் தொழில்நுட்பம் மற்றும் புதிய கண்டுபிடிப்புகளை உருவாக்குவதில் பெண்களையும் ஊக்கப்படுத்துவதற்காக அறிவியல் மற்றும் தொழில்நுட்பத் துறையின் கீழ் 10 திட்டங்கள் செயல்படுத்தப்பட்டு வருவதாகக் கூறினார்.
ஒவ்வொரு ஆண்டும் நவம்பர் மாதம் பத்தாம் தேதி உலக அறிவியல் தினமாக கொண்டாடப்படுகிறது. சமூகத்துடன் மற்றும் சமூகத்துக்காக அறிவியல் என்ற கருப்பொருளில் இந்த ஆண்டு அறிவியல் தினம் கொண்டாடப்பட்டது குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1672492
பிரதமர் அலுவலகம்
கம்பீரமான ஆசிய வகை சிங்கங்களின் எண்ணிக்கை அதிகரித்து வருவது குறித்து பிரதமர் மகிழ்ச்சி தெரிவித்தார்
குஜராத் மாநிலத்தின் கிர் காடுகளில் வாழ்ந்து வரும் கம்பீரமான ஆசிய வகைப்பட்ட சிங்கங்களின் என்ணிக்கை அதிகரித்து வருவது குறித்து பிரதமர் திரு. நரேந்திர மோடி தனது மகிழ்ச்சியை தெரிவித்தார்.
அவர் வெளியிட்ட ட்வீட் ஒன்றில் பிரதமர் கூறியிருந்ததாவது: “ இரண்டு நல்ல செய்திகள் வந்துள்ளன. குஜராத் மாநிலத்தின் கிர் காடுகளில் வாழ்ந்து வரும் கம்பீரமான ஆசிய வகைப்பட்ட சிங்கங்களின் எண்ணிக்கை கிட்டத்தட்ட 29 % அதிகரித்துள்ளது.
பூகோள அளவில் இந்தக் காட்டில் அவை வசிக்கும் பகுதியும் 36% அதிகரித்துள்ளது.
இந்த மகத்தான சாதனையை நிகழ்த்தியுள்ள குஜராத் மாநில மக்களுக்கும், இதற்கு பாடுபட்ட அனைவருக்கும் பாராட்டுகள்.
கடந்த பல ஆண்டுகளாகவே, குஜராத் மாநிலத்தில் சிங்கங்களின் எண்ணிக்கை தொடர்ந்து அதிகரித்துக் கொண்டே வருகிறது. சமூக ரீதியான பங்கேற்பு, தொழில்நுட்பத்திற்கு முக்கியத்துவம், வனவிலங்குகளின் உடல் நலம் குறித்த கவனிப்பு, அவற்றின் வசிப்பிடங்கள் குறித்து முறையான வகையில் மேலாண்மை, மனிதர்களுக்கும், சிங்கங்களுக்கும் இடையேயான மோதலை பெருமளவிற்குக் குறைப்பதற்கான நடவடிக்கைகள் ஆகியவற்றின் மூலமே இது சாத்தியமாகியுள்ளது. இந்த சாதகமான போக்கு தொடர்ந்து நீடிக்கும் என்றும் நம்புகிறேன்!” இவ்வாறு பிரதமர் கூறியுள்ளார்.
----
(
பிரதமர் அலுவலகம்
அதிகாரம் பொருந்தியக் குழுக்களின் கூட்டத்துக்குத் தலைமை தாங்கினார் பிரதமர்
கொவிட் 19ஐ எதிர்கொள்ள நாடு தழுவிய தயார்நிலையை ஆய்வு செய்தார்
கொவிட் 19 எதிர்ப்பு நடவடிக்கைகளைth திட்டமிட்டு, அவை நாடெங்கிலும் அமல்படுத்தப்படுவதை உறுதி செய்ய அமைக்கப்பட்ட அதிகாரம் பொருந்தியக் குழுக்களின் கூட்டுக் கூட்டத்திற்கு, பிரதமர் திரு. நரேந்திர மோடி இன்று தலைமை தாங்கினார்.
இதைப் பற்றி தனது சுட்டுரை  பதிவுகளில் எழுதியுள்ள பிரதமர், மருத்துவமனைகள் கிடைக்கக்கூடிய தன்மை, சரியான தனிமைப்படுத்துதல், தொற்றுத் தடை காப்பு வசதிகள் போன்ற நாடெங்கிலும் உள்ள தயார்நிலை குறித்தும் கண்காணிப்பு, பரிசோதனை மற்றும் தீவிர சிகிச்சை பயிற்சி குறித்தும் ஆய்வு செய்ததாகாவும், தனிநபர் பாதுகாப்பு உபகரணம், முகக்கவசம், கையுறைகள் மற்றும் வென்ட்டிலேட்டர்கள் ஆகிய அனைத்து அவசிய மருத்துவ உபகரணங்களின் போதுமான அளவு தயாரிப்பு, வாங்குதல் மற்றும் கிடைத்தலை உறுதி செய்ய சம்பந்தப்பட்ட குழுக்கள் மற்றும் அதிகாரிகளுக்கு அறிவுறுத்தியதாகவும் தெரிவித்தார்.
பிரதமர் அலுவலகம் 
கொவிட் 19 எதிர்ப்பு நடவடிக்கைகளை திட்டமிட்டு, அவை நாடெங்கிலும் அமல்படுத்தப்படுவதை உறுதி செய்ய அமைக்கப்பட்ட அதிகாரம் பொருந்தியக் குழுக்களின் கூட்டுக் கூட்டத்திற்கு, பிரதமர் நரேந்திர மோடி தலைமை தாங்கினார்.
பிரதமர் அலுவலகம் 
மருத்துவமனைகள் கிடைக்கக்கூடிய நிலைமை, சரியான தனிமைப்படுத்துதல் மற்றும் தொற்றுத் தடை காப்பு வசதிகள் போன்ற நாடெங்கிலும் உள்ள தயார்நிலை குறித்தும், நோய் கண்காணிப்பு, பரிசோதனை மற்றும் தீவிர சிகிச்சை பயிற்சி குறித்தும் பிரதமர் நரேந்திர மோடி ஆய்வு செய்தார்.
பிரதமர் அலுவலகத்துக்கு பதிலளித்து 
மருத்துவமனைகள் கிடைக்கக்கூடிய நிலை, சரியான தனிமைப்படுத்துதல் தொற்றுத் தடை காப்பு வசதிகள் போன்ற நாடெங்கிலும் உள்ள தயார்நிலை குறித்தும், நோய் கண்காணிப்பு, பரிசோதனை மற்றும் தீவிர சிகிச்சை பயிற்சி குறித்தும் பிரதமர் நரேந்திர மோடி ஆய்வு செய்தார்.
பிரதமர் அலுவலகம் 
தனிநபர் பாதுகாப்பு உபகரணம், முகக்கவசம், கையுறைகள் மற்றும் வென்ட்டிலேட்டர்கள் ஆகிய அனைத்து அவசிய மருத்துவ உபகரணங்களின் போதுமான அளவு தயாரிப்பு, வாங்குதல் மற்றும் கிடைத்தலை உறுதி செய்ய சம்பந்தப்பட்ட குழுக்கள் மற்றும் அதிகாரிகளுக்கு பிரதமர் அறிவுறுத்தினார்.
(
ரெயில்வே அமைச்சகம்
இருப்புப்பாதை பராமரிப்பு பணிக்காக அதிநவீன 09-3x எந்திரத்தை இந்திய ரயில்வே அறிமுகம் செய்துள்ளது
இருப்புப்பாதை பராமரிப்பு பணிக்காக வடிவமைக்கப்பட்டுள்ள அதிநவீன 09-3x எந்திரங்களை இந்திய ரயில்வே பணியில் ஈடுபடுத்தியுள்ளது. ரயில்வேயால் வாங்கப்பட்டுள்ள 3 எந்திரங்களை ஃபரிதாபாத்தில் ரயில்வே வாரிய பொறியியல் பிரிவு உறுப்பினர் திரு.எம்.கே.குப்தா கொடியசைத்து தொடங்கி வைத்தார். இது போன்ற 7 எந்திரங்களை அடுத்த 6 மாதத்திற்குள் பணியில் ஈடுபடுத்த திட்டமிடப்பட்டுள்ளது. ஏற்கனவே இருப்புப்பாதை பராமரிப்பு பணிகளுக்காக 874 டேம்பர் வகை எந்திரங்கள் பயன்படுத்தப்பட்டு வருகின்றன.
இருப்புப்பாதைகளை பராமரிக்க தற்போது டேம்பர், ஸ்டேபிளைசர் வகை எந்திரங்கள் பயன்படுத்தப்படுகின்றன. அடிக்கட்டைகள் அமைக்க டேம்பர்களும், பாதையை சமன்படுத்த ஸ்டேபிளைசரும் பயன்படுத்தப்படுகின்றன. அதன் பின்னர் பராமரிப்பு பணியாளர்களால் பரிசோதிக்கப்பட்டு பாதைகள் வலுப்படுத்தப்படுகின்றன. இந்த 3 பணிகளையும் தற்போதைய புதிய எந்திரம் மேற்கொள்ளும். இந்தப் புதிய எந்திரங்கள் ஒவ்வொன்றும் ரூ.27 கோடி மதிப்பிலானவை. அது மட்டுமின்றி இருப்புப் பாதையில் விரிசலோ அல்லது குறைபாடுகளோ தென்பட்டால் அதனை அதிர்வுகள் மூலம் தெரிவிக்கும் வசதியும் இந்தப் புதிய எந்திரத்தில் உள்ளது. வெளிநாடுகளிலிருந்து பெறப்பட்ட உதிரிப் பாகங்களைக் கொண்டு மேக் இன் இந்தியா திட்டத்தின் கீழ் இந்த எந்திரங்கள் தயாரிக்கப்பட்டன. அடுத்த 3 ஆண்டுகளில் இத்தகைய 42 எந்திரங்களை பணியில் ஈடுபடுத்த இந்திய ரயில்வே திட்டமிட்டுள்ளது. இதன் மூலம் இருப்புப்பாதை மற்றும் பயணிகள் பாதுகாப்பு ரயில்வேயின் நம்பகத்தன்மை அதிகரிக்கும். இருப்புப்பாதையின் தரத்தை மனிதர்கள் பரிசோதிக்கும் முறைக்கு அடியோடு முடிவு கட்டப்படும்.
இருப்புப் பாதைகளை பரிசோதிப்பது, கண்காணிப்பது, மீண்டும் அமைப்பது, பராமரிப்பது போன்றவற்றை 2024-ம் ஆண்டுக்குள் எந்திரமயமாக்க இந்திய ரயில்வே திட்டமிட்டுள்ளது.
(Visitor Counter : 115
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசித் திட்டத்தின் கீழ் இந்தியா இதுவரை 107.29 தடுப்பூசி டோஸ்கள் செலுத்தியுள்ளது. .
கடந்த 24 மணி நேரத்தில் 11,903 பேருக்கு புதிதாக தொற்று ஏற்பட்டுள்ளது.
குணமடைந்தோர் விகிதம் தற்போது 98.22 சதவீதம்.
கடந்த 24 மணி நேரத்தில் 14,159 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,36,97,740 என அதிகரித்துள்ளது.
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.44 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
இந்தியாவில் கொவிட் சிகிச்சை பெறுபவர்களின் எண்ணிக்கை 1,51,209; இது 252 நாட்களில் மிகவும் குறைந்த அளவு.
வாராந்திர பாதிப்பு விகிதம் 1.18. கடந்த 40 நாட்களாக 2 சதவீதத்துக்கும் குறைவாக உள்ளது.
தினசரி பாதிப்பு விகிதம் 1.11 ஆகும். கடந்த 30 நாட்களில் 2 சதவீதத்துக்கும் குறைவாக உள்ளது.
இதுவரை மொத்தம் 61.12 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1769074
சமூக நிதி மற்றும் அதிகாரமளித்தல் அமைச்சகம்
மனிதக் கழிவுகளை மனிதர்களே அள்ளுவதால் ஏற்படும் மரணங்கள் தமிழகத்தில் நிகழவில்லை
மாநிலங்களவையில் கேள்வி ஒன்றுக்கு எழுத்துப்பூர்வமாக இன்று பதிலளித்த சமுக நீதி மற்றும் அதிகாரமளித்தல் இணை அமைச்சர் திரு. ராம்தாஸ் அத்வாலே கீழ்காணும் தகவல்களை வழங்கினார்.
மனிதக் கழிவுகளை மனிதர்களே அள்ளுவதால் ஏற்படும் மரணம் குறித்த தகவல்கள் ஏதும் இல்லை என்பதால் இது குறித்த எந்த கணக்கெடுப்பையும் தேசிய தூய்மை பணியாளர் நிதி மற்றும் வளர்ச்சிக் கழகம் நடத்தவில்லை.
மனிதக் கழிவுகளை மனிதர்களே அள்ளுவதால் ஏற்படும் மரணங்கள் எதுவும் தமிழகத்தில் நிகழவில்லை. ஆனால், கழிவு நீர் தொட்டிகளை உரிய பாதுகாப்பு நடைமுறைகளை பின்பற்றி தூய்மை செய்யாததன் காரணமாக 43 பேர் மரணமடைந்துள்ளனர்.
கழிவு அள்ளுவோரின் மறுவாழ்வுக்காக சுய வேலைவாய்ப்பு திட்டத்தை மத்தியஅரசு செயல்படுத்தி வருகிறது. இதன் மூலம், கழிவு அள்ளும் நபருக்கு  ஒரு முறை நிதியுதவியாக ரூ 40,000, மாதம் ரூ 3000 உதவித்தொகையுடன் கூடிய திறன் வளர்த்தல் பயிற்சியும், சுய தொழில்திட்ட கடன் பெற்றவர்களுக்கு ரூ 5 லட்சம் வரையிலான மானியமும், காப்பீடும் வழங்கப்படுகிறது.
2016-17-ல் ஒருமுறை நிதியுதவியை 1357 பேரும், திறன் வளர்த்தல் பயிற்சியை 4273 நபர்களும், முதலீட்டு மானியத்தை 196 பயனாளிகளும் பெற்றுள்ளனர்.
2017-18-ல் ஒருமுறை நிதியுதவியை 1171 பேரும், திறன் வளர்த்தல் பயிற்சியை 334 நபர்களும், முதலீட்டு மானியத்தை 159 பயனாளிகளும் பெற்றுள்ளனர்.
2018-19-ல் ஒருமுறை நிதியுதவியை 18079 பேரும், திறன் வளர்த்தல் பயிற்சியை 1682 நபர்களும், முதலீட்டு மானியத்தை 144 பயனாளிகளும் பெற்றுள்ளனர்.
2019-20-ல் ஒருமுறை நிதியுதவியை 13246 பேரும், திறன் வளர்த்தல் பயிற்சியை 2532 நபர்களும், முதலீட்டு மானியத்தை 107 பயனாளிகளும் பெற்றுள்ளனர்.
2020-21-ல் ஒருமுறை நிதியுதவியை 14692 பேரும், திறன் வளர்த்தல் பயிற்சியை 6204 நபர்களும், முதலீட்டு மானியத்தை 157 பயனாளிகளும் பெற்றுள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1806509
பிரதமர் அலுவலகம்
ஓபன் ஏ.ஐ நிறுவனத்தின் தலைமை நிர்வாக அதிகாரி திரு சாம் ஆல்ட்மேன், பிரதமருடன் சந்திப்பு
ஓபன் ஏ.ஐ  நிறுவனத்தின் தலைமை நிர்வாக அதிகாரி திரு சாம் ஆல்ட்மேன், பிரதமர் திரு நரேந்திர மோடியை நேற்று சந்தித்துப் பேசினார்.
திரு சாம் ஆல்ட்மேனின் ட்விட்டர் பதிவிற்கு பதிலளித்து பிரதமர் தெரிவித்ததாவது:
“உள்ளார்ந்த கலந்துரையாடலை மேற்கொண்டதற்காக திரு சாம் ஆல்ட்மேனுக்கு நன்றி. இந்தியாவின் தொழில்நுட்ப சூழலியலை மேம்படுத்துவதில் செயற்கை நுண்ணறிவின் திறன், குறிப்பாக, நமது இளைஞர்களிடையே அபரிமிதமாக உள்ளது. நாட்டு மக்களுக்கு அதிகாரம் அளிப்பதற்காக, நமது டிஜிட்டல் மாற்றத்திற்கு வலு சேர்க்கும் அனைத்து கூட்டுமுயற்சிகளையும் வரவேற்கிறோம்.”
பாதுகாப்பு அமைச்சகம்
பங்களாதேஷ் கடற்படைத் தளபதி அட்மிரல் முஹம்மத் நஸ்முல் ஹசன் இந்தியா வருகை
பங்களாதேஷ் கடற்படையின் தலைமை தளபதி அட்மிரல் எம்.நஸ்முல் ஹசன் செப்டம்பர் 12 முதல் 16 வரை ஐந்து நாள் அரசுமுறை பயணமாக இந்தியா வந்துள்ளார். இந்தப் பயணத்தின் போது அவர் முப்படைத் தளபதி, கடற்படைத் தளபதி, பாதுகாப்புச் செயலாளர், வெளியுறவுச் செயலாளர் மற்றும் மத்திய அரசின் மற்ற உயர் அதிகாரிகளை சந்திக்கவுள்ளார்.
செப்டம்பர் 13 அன்று தேசிய போர் நினைவுச்சின்னத்தில் அட்மிரல் ஹசன் மலர் வளையம் வைத்து அஞ்சலி செலுத்தினார், அதைத் தொடர்ந்து சவுத் பிளாக்கில் கடற்படைத் தளபதி அட்மிரல் ஆர்.ஹரி குமாரை சந்தித்தார். இருநாட்டு கடற்படைத் தளபதிகளும் செயல் நடவடிக்கை, பயிற்சி, தகவல் பரிமாற்றம் ஆகியவற்றில் ஒத்துழைப்பை மேம்படுத்துவது தொடர்பான பிரச்சினைகள் குறித்து விவாதித்தனர்.
இருதரப்பு பேச்சுவார்த்தைகளின் போது, சர்வதேச கடல் எல்லைப்பகுதியில் ஒருங்கிணைந்த ரோந்து, இருதரப்பு பயிற்சியான போங்கோசாகர், கடற்படை பயிற்சி மற்றும் தூதுக்குழுக்களின் பரஸ்பர வருகைகள் போன்ற ஒத்துழைப்பு விவகாரங்கள் குறித்து விவாதிக்கப்படும் என்று எதிர்பார்க்கப்படுகிறது.
புதுதில்லியில் நிகழ்ச்சிகளை முடித்ததும், அட்மிரல் எம்.நஸ்முல் ஹசன் மும்பைக்கு பயணம் மேற்கொள்ளவுள்ளார், அங்கு அவர் மேற்கு கடற்படை தலைமை அதிகாரி உடன் கலந்துரையாடுவார், மேலும் உள்நாட்டில் தயாரிக்கப்பட்ட இந்திய கடற்படை கப்பலையும் பார்வையிடுவார்.
வணிகம் மற்றும் தொழில்துறை அமைச்சகம்
இந்திய தொழில் துறையில் தரம் மற்றும் உற்பத்தித் திறனை மேம்படுத்துவதற்காக ‘உத்யோக் மந்தன்’ இணையக் கருத்தரங்குகள் நடத்தப்படுகின்றன
45 முக்கிய தொழில் துறைகளில் தரம் மற்றும் உற்பத்தித் திறனில் கவனம் செலுத்தும் ‘உத்யோக் மந்தன்’ என்ற தொழில் சிந்தனை இணையக் கருத்தரங்குகள் நிகழ்ச்சி 2021 ஜனவரி4-ம் தேதி தொடங்கியது. வர்த்தகத்துறை, இந்திய தர கவுன்சில், தேசிய உற்பத்தி திறன் கவுன்சில், இந்திய தர அலுவலகம், மற்றும் இதர அமைச்சகங்களுடன் இணைந்து, தொழில் மேம்பாடு மற்றும் உள்நாட்டு வர்த்தகத் துறை இந்த இணையக் கருத்தரங்குகளை நடத்துகிறது.
இதன் தொடக்க நிகழ்ச்சி கடந்த ஜனவரி மாதம் 6-ம் தேதி நடந்த போது, மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் பேசுகையில், ‘‘தற்சார்பு இந்தியா தொலைநோக்கு வெற்றியடைய, இந்திய தொழில்துறை தரம் மற்றும் உற்பத்தித் திறனில் கவனம் செலுத்த வேண்டும்’’ என்றார். நாம் வேலை செய்யும் விதம், மனநிலையில் மாற்றம் ஏற்படுவதை முன்கூட்டியே தெரிவிப்பதாகவும், உலக அரங்கில் இந்தியா முன்னணியில் இருக்க வலுவான தளத்தை அமைத்திருப்பது நினைவு கூரத்தக்கதாகவும், இந்த உத்யோக மந்தன் நிகழ்ச்சி இருக்கும் என அவர் கூறினார்.
கடந்த 4 வாரங்களில் பொம்மைகள், தோல், ஃபர்னிச்சர், ரசாயனம், சுற்றுலா, ட்ரோன், நிதிச் சேவைகள் ஆகிய துறைகளில் 18 இணைய கருத்தரங்குகள் நடத்தப்பட்டன. இதில் 175 பேச்சாளர்கள், 1800 பார்வையாளர்கள் பங்கேற்றனர். 7 ஆயிரத்துக்கும் மேற்பட்ட சமூக இணையதளங்களும் இதில் பங்கேற்றன. பொருட்களின் தரம் மற்றும் ஒரு துறையின் உற்பத்தித் திறன் ஆகியவை தொடர்பான விஷயங்கள் குறித்து ஒவ்வொரு இணையக் கருத்தரங்கிலும் விரிவாக ஆராயப்பட்டன.
இதில் நிபுணர்கள், தொழில்துறை தலைவர்கள், அரசுத்துறை மூத்த அதிகாரிகள் கலந்து கொண்டனர். உலகளவில் பின்பற்றப்படும் சிறந்த நடைமுறைகள் குறித்து, சர்வதேச நிபுணர்கள் பலரும் தங்கள் கருத்துக்களை பகிர்ந்து கொண்டனர். இந்த 45 துறைகளில் தெரிவிக்கப்பட்ட பரிந்துரைகள் ஒன்றாக தொகுக்கப்பட்டு, மார்ச் மாதம் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694643
பிரதமர் அலுவலகம்
‘ஜெனரல் ஆட்டோமிக்ஸ்’ சர்வதேச கழக நிறுவன தலைவர் விவேக் லாலுடன் பிரதமர் மோடி சந்திப்பு
‘ஜெனரல் ஆட்டோமிக்ஸ்’ சர்வதேச கழக நிறுவனத்தின் தலைமை செயல் அதிகாரி திரு. விவேக் லாலை பிரதமர் திரு. நரேந்திர மோடி இன்று சந்தித்தார்.
இந்த சந்திப்பில், இந்தியாவில் பாதுகாப்பு தொழில்நுட்பத்தை வலுபடுத்துவது குறித்து அவர்கள் உரையாடினர். இந்தியாவில் பாதுகாப்பு துறை மற்றும் வளர்ந்து வரும் தொழில்நுட்ப உற்பத்திதிறன் மேம்பாட்டை அதிகரிக்கும் வகையில் கொண்டுவரப்பட்டுள்ள சமீபத்திய கொள்கை மாற்றங்களை திரு. லால் வெகுவாக பாராட்டினார்.
விவசாயத்துறை அமைச்சகம்
சமீபத்திய பருவ மாறுபாடு மற்றும் தொழில்நுட்ப வசதிகளுக்கேற்ப விவசாயிகளின் நலனுக்காக  பயிர் காப்பீடு திட்டத்தில் மாற்றங்களைப் புகுத்த மத்திய வேளாண் அமைச்சகம் தயார்
சமீபத்திய பருவ மாறுபாடு மற்றும் தொழில்நுட்ப வசதிகளுக்கேற்ப விவசாயிகளின் நலனுக்காக பிரதான் மந்திரி பயிர் காப்பீடு திட்டத்தில் மாற்றங்களை புகுத்த மத்திய வேளாண் அமைச்சகம் தயாராக இருப்பதாக தெரிவிக்கப்பட்டுள்ளது. இது குறித்து புதுதில்லியில் பேசிய வேளாண் மற்றும் விவசாயிகள் நலத்துறை செயலாளர் திரு மனோஜ் அஹூஜா, பருவ நிலை மாறுபாடு காரணமாக வேளாண் விவசாயிகள், பெருமளவில் பாதிக்கப்பட்டுள்ளதாக கூறினார். இதன் காரணமாக, ஊரக பகுதிகளில் விவசாயிகள் உற்பத்தி செய்யும் அனைத்து விளைபொருட்களுக்கும் பயிர் காப்பீட்டு பாதுகாப்பு வழங்க வேண்டும் என்ற கோரிக்கை எழுந்துள்ளது.
இயற்கை சீற்றம் காரணமாக நாற்று நடுவது முதல், அறுவடை வரையிலான காலகட்டம் வரை விவசாயிகளுக்கு ஏற்படும் பாதிப்புக்கு இழப்பீடு வழங்க ஏதுவாக, கடந்த 2016-ம் ஆண்டு பிரதமரின் பீமா யோஜனா பயிர் காப்பீடுத் திட்டம் அறிமுகம் செய்யப்பட்டது. இந்த திட்டத்தில் கடந்த 2018 மற்றும் 2020ம் ஆண்டுகளில் விவசாயிகளின் நலனை கருத்தில் கொண்டு வன விலங்குகள் தாக்குதலுக்கு இழப்பீடு வழங்குவது உள்ளிட்ட அம்சங்கள் சேர்க்கப்பட்டதை அவர் சுட்டிக்காட்டினார்.
பயிர் காப்பீடுத் திட்டத்தில் கடந்த 6 ஆண்டுகளில், ரூபாய் 25 கோடியே 186 லட்சம் தொகையை விவசாயிகள் பிரீமியமாக செலுத்தியுள்ள நிலையில், அவர்களுக்கு இழப்பீடு தொகையாக ரூ.1,25,662 கோடியை மத்திய மற்றும் மாநில அரசுகள் சார்பில் வழங்கப்பட்டுள்ளன. இதைத்தொடர்ந்து, பயிர் காப்பீடு செய்துக்கொள்ளும் விவசாயிகளின் எண்ணிக்கை கடந்த 6 ஆண்டுகளில் 282 சதவீதம் அதிகரித்திருப்பதாக மனோஜ் அஹூஜா தெரிவித்துள்ளார்.
2022ஆம் ஆண்டில் இதுவரையிலான காலகட்டத்தில் மகாராஷ்டிரா, ஹரியானா, பஞ்சாப் ஆகிய மாநிலங்களில் அதிக அளவு மழை பொழிந்துள்ள நிலையில், மத்திய பிரதேசம், உத்தரபிரதேசம் மற்றும் ஜார்க்கண்ட் மாநிலங்களில் மழை பொய்த்துள்ளது. இதனால், நெல், தானியங்கள் மற்றும் எண்ணெய் வித்துக்கள் சாகுபடி வெகுவாக பாதிக்கப்பட்டுள்ளது. இதைத் தொடர்ந்து, பயிர்காப்பீடு செய்வதில் விவசாயிகள் அதிக ஆர்வம் காட்டுவதாக குறிப்பிட்ட அவர், மத்திய அரசின் பயிர்காப்பீடுத் திட்டம், உலக அளவில் மிகப்பெரிய காப்பீடு திட்டமாக தற்போது உருவெடுத்துள்ளதாக பெருமிதம் தெரிவித்தார். சராசரியாக, ஒவ்வொரு ஆண்டும் 5 கோடியே 50 லட்சம் பேர் விண்ணப்பிப்பதாகவும், இதன் மூலம் காப்பீட்டு பிரீமியம் பெருவதில், மூன்றாவது பெரிய நாடாக இந்தியா விளங்குவதாகவும் திரு மனோஜ் அஹூஜா தெரிவித்துள்ளார்.
அறிவியல் மற்றும் தொழில்நுட்பத்துறை
நோயாளிகளிடம் சார்ஸ்-கொரோனா வைரஸ்-2ஐ செயலிழக்கச் செய்யும் மனித மோனோகுளோனல் ஆன்ட்டிபாடிகளை உருவாக்க பல நிறுவனங்கள் இணைந்து மேற்கொள்ளும் திட்டத்துக்கு என்.எம்.ஐ.டி.எல்.ஐ மூலம் சி.எஸ்.ஐ.ஆர் அனுமதி
பலவிதமான அணுகுமுறைகள் மற்றும் பணி ஈடுபாட்டில் பலவித மாதிரிகளைப் பயன்படுத்தி கோவிட்-19 எதிர்ப்புப் பணியில் அறிவியல் மற்றும் தொழிலக ஆராய்ச்சி கவுன்சில் முன்னணியில் உள்ளது. ஒரு பக்கம் சி.எஸ்.ஐ.ஆர் தனது ஆய்வுக்கூடங்கள் மூலம் தொழில்நுட்பங்கள் மற்றும் பொருட்களை உருவாக்குவதிலும் அவற்றைப் பெருமளவில் தயாரிக்க தொழிற்சாலைகள் மற்றும் பொதுத்துறை சார்ந்த பங்குதாரர்களிடம் இணைந்து செயலாற்றி வருகிறது. மறுபக்கம் தனது முன்னோடி திட்டமான புத்தாயிரமாண்டு இந்தியத் தொழில்நுட்ப தலைமைத்துவ முன்னெடுப்பு செயல்திட்டத்தின் மூலமாக புதிய யோசனைகள் மற்றும் முன்வரைவுத் திட்டங்களுக்காக பிற கல்வி நிறுவனங்கள் மற்றும் தொழிற் சாலைகளுடன் இணைந்து சி.எஸ்.ஐ.ஆர் பணியாற்றி வருகிறது.
கோவிட்-19 தொற்றுக்கு எதிராக பலவிதமான போராட்ட உத்திகளை கடைபிடிக்கப்படுவதன் அவசியத்தை உணர்ந்து சி.எஸ்.ஐ.ஆர் தனது என்.எம்.ஐ.டி.எல்.ஐ செயல்திட்டம் மூலம் நோயாளிகளிடம் சார்ஸ்-கொரோனா வைரஸ்-2ஐ செயலிழக்கச் செய்யும் மனித மோனோகுளோனல் ஆன்ட்டிபாடிகளை உருவாக்கும் முன்வரைவுக்கு அனுமதி அளித்துள்ளது. சிகிச்சை அளிக்கும் ஒரு உத்தி முறையாக வைரஸை செயலிழக்கச் செய்யும் மனித மோனோகுளோனல் ஆன்ட்டிபாடிகளை உற்பத்தி செய்யும் இந்த திட்டத்தை பல நிறுவனங்கள் மற்றும் பல துறைகள் சேர்ந்த குழு அமலாக்கம் செய்யும். இந்தக் குழுவில் கல்வி நிறுவனங்கள் மற்றம் தொழிற்சாலைகள் இணைந்துள்ளன. என்சிசிஎஸ், ஐஐடி-இந்தூர், பிரெட்ஓமிக்ஸ் டெக்னாலஜிஸ் பிரைவேட் லிமிடெட் மற்றும் பாரத் பயோடெக் இன்டர்நேஷனல் லிமிடெட் ஆகியவற்றில் இருந்தும் பிரதிநிதிகள் இதில் பங்கேற்றுள்ளனர்.
(Visitor Counter : 150